الثوره العرابيه ، ثوره شعبيه مصريه اتزعمها احمد عرابى. هدفها كان خلق حياه نيابيه دستوريه فى مصر. سماها عدويها من الرجعيين و المتجمدين ثقافيا و سياسيا " الهوجه " و " العصيان العسكرى ". بدأت الجوله الأولى من الثوره العرابيه اللى كسبها احمد عرابى ضد الخديوى توفيق بحوادث قصر النيل و عابدين. فى 4 فبراير 1882 شكل محمود سامى البارودى وزارة الثوره ، و كان فيها احمد عرابى وزير للجهاديه و البحريه. فى 7 فبراير طلعت الوزاره اللايحه الاساسيه او دستور الثوره، اللى بيتضمن مبدأ المسئوليه الوزاريه قدام مجلس النواب ، و حق المجلس فى إقرار الميزانيه ، و ده وضع حد للإشراف على الشئون الماليه عن طريق المراقبه الثنائيه. اتعرضت الثوره لمشاكل من جوه مصر و من براها ، و انتهت بتدخل بريطانيا ، و ضرب اسطولها لطوابى اسكندريه يوم 11 يوليه 1882 . و بعده انهزم جيش عرابى فى معركة التل الكبير و دخل الانجليز القاهره يوم 15 سبتمبر 1882 و بدأ احتلال الانجليز لمصر اللى دام لغاية النص التانى من القرن 20. جنب احمد عرابى ، وطنيين مصريين كتار كانوا من رموز الثوره العرابيه زى الشاعر محمود سامى البارودى و خطيب الثوره عبد الله النديم و الظابط على الروبى. فى سنة 1879 اتعزل اسماعيل باشا و اتنفى على ايطاليا و اتنصب ابنه محمد توفيق مكانه.